Syfers wys Aardklop gróéi | Netwerk24
Deur Christiaan Boonzaier 02 Oktober 2019 16:36
Die organiseerders van die pas afgelope Aardklop Nasionale Kunstefees op Potchefstroom glimlag breed nadat vanjaar se bywoningsyfers aansienlike groei getoon het.
Feesgangers staan tou om by Aardklop se feesterrein in te kom. Foto: Aardklop
Vergeleke met verlede jaar het 12% meer mense die feesterrein besoek. Sowat 10 000 besoekers – ’n rekordgetal – het die feesterrein op die fees se eerste dag (24 September) besoek, wat 30% meer as verlede jaar is. Daarby het kaartjieverkope vir produksies met 11% geklim.
Alexa Strachan, feesbestuurder, sê sy en haar span is verstom oor die groei. “Ons het gereken kaartjieverkope sal moontlik nie so goed wees nie, uiteraard weens die land se ekonomie en die onsekerheid wat daar rondom die verkiesing was.
“Ons was ook bekommerd omdat die (skool)vakansietyd geskuif het – die fees is normaalweg in Oktober – so ons was tog ’n bietjie bekommerd, omdat die fees skielik in September is. Gelukkig was ons verkeerd.”
Strachan sê sy skryf die verrassende styging aan onder meer ’n “dekselse goeie feesprogram” toe.
“Ons het werklikwaar hoëgehalte-produksies gehad, en ek dink ons het dit reggekry om ’n balans te handhaaf. Die gesprekkereeks was geweldig interessant en ons bemarkingspan weet wat hulle doen. ’n Mens moet altyd probeer om nuwe projekte aan te pak wat vir die feesganger interessant is: Ons debuutwerke het groot belangstelling gelok.
“En dan, natuurlik, kan ’n mens nie die trefkrag en bemarkingswaarde van ons topkunstenaars onderskat nie – Karen Zoid, Laurika Rauch, Antoinette Kellermann, Rolanda Marais, Sandra Prinsloo, Marius Weyers. Om kunstenaars van hierdie kaliber almal op een fees te kon aanbied, tel geweldig baie.”
Meer as 77 produksies, 15 daarvan debute, is vanjaar tussen 24 en 29 September op die fees opgevoer.
Die fees sal in 2020 tussen 22 en 27 September aangebied word.
Meer oor: Feeste | Musiek | Teater | Aardklop | Alexa Strachan
Wyle Shareen Swart se dogters volg in haar voetspore